Broj: 711-I-1351-RP-13/20-02-18

Zagreb, 12. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), na temelju članka 30. stavak 1. podstavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI) **u postupku redovite provjere izvješća o imovinskom stanju dužnosnika Vojka Obersnela, gradonačelnika Grada Rijeke,** dana 12. listopada 2020.g., donijelo je sljedeći:

**ZAKLJUČAK**

**Nije utvrđen nesklad između podataka o imovini, prijavljenim u Izvješćima o imovinskom stanju dužnosnika Vojka Obersnela podnesenim Povjerenstvu i stanja imovine vezano za podatak o približnoj tržišnoj vrijednosti nekretnine u vlasništvu dužnosnika, s obzirom da je, sukladno Smjernici i uputi broj: 711-I-842-R-74/20-01-12 od 18. lipnja 2020.g., tek u eventualnom izvješću o imovinskom stanju dužnosnika, koje će podnositi ukoliko stupi na novu ili ponovno bude izabran na istu dužnost, dužnosnik obvezan razmotriti i ponovno procijeniti prijavljenu približnu tržišnu vrijednost nekretnine.**

**Obrazloženje**

Na temelju članka 3. stavka 1. točke 39. ZSSI-a, gradonačelnici su dužnosnici u smislu ZSSI-a. Stoga je Vojko Obersnel, povodom obnašanja dužnosti gradonačelnika Grada Rijeke obvezan postupati sukladno odredbama ZSSI-a..

Povjerenstvo je dana 6. veljače 2020.g. osnovalo predmet redovite provjere izvješća o imovinskom stanju dužnosnika Vojka Obersnela, povodom medijskih tekstova u kojima se u bitnom upućuje na mogući nesklad između prijavljene i stvarne tržišne vrijednosti nekretnine u vlasništvu dužnosnika. Navodi se da je dužnosnik prijavio nerealno nisku cijenu stana u Rijeci površine 140 m2, jer da bi prema prijavljenoj ukupnoj vrijednosti, vrijednost iznosila 870,00 Eur/m2, a da se na tržištu za stanove u susjedstvu potražuje iznos od oko 1.800,00 Eur/m2. U tekstu se navodi da se dužnosnik medijima po ovom pitanju očitovao da je predmetni stan kupio 2002.g. po tadašnjoj tržišnoj cijeni, a da je u izvješćima o imovinskom stanju prijavljivao upravo iznos iz kupoprodajnog ugovora.

Dužnosnik Vojko Obersnel podnio je dana 11. srpnja 2013. te 11. srpnja 2017. g. Izvješća o imovinskom stanju povodom prestanka i ponovnog stupanja na dužnost Gradonačelnika Grada Rijeke, u kojima je prijavio suvlasništvo osobno i njegove supruge predmetnog stana u Rijeci, površine 140 m2 (prethodno navedeno 146,62 m2), za koji je naveo da je približne tržišne vrijednosti 901.148,00 kuna

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Na temelju članka 8. stavka 7. podstavka 1., podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba. Na temelju članka 8. stavka 6. ZSSI-a, podaci o naslijeđenoj imovini obuhvaćaju podatke o vrsti i ukupnoj vrijednosti nasljedstva te podatke od koga je nasljedstvo naslijeđeno.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Iz podnesenih izvješća o imovinskom stanju razvidno je da je dužnosnik predmetni stan stekao prije 2013.g.

Povjerenstvo je kroz postupke iz svoje nadležnosti zauzelo stav da u slučaju kada dužnosnik tijekom mandata kupnjom stekne nekretninu, dužan je to prijaviti podnošenjem izvješća o imovinskom stanju povodom bitne promjene istekom godine u kojoj je nekretnina stečena i u tom slučaju kao tržišnu vrijednost treba prijaviti kupoprodajnu cijenu (osim ako je u istoj godini kada je nekretnina kupljena, dodatnim ulaganjem povećana vrijednost).

Nadalje, Povjerenstvo je Smjernicom i uputom Broj: 711-I-1724-R-91/18-01-8 od 24. prosinca 2018.g. uputilo dužnosnike da se promjenom na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, pored ostalog smatra i svaka promjena na nekretninama, s time da se u vezi vrijednosti nekretnine treba navesti ona promjena uslijed koje je nesporno došlo do promjene tržišne vrijednosti nekretnine (prenamjena nekretnine, izgradnja kuće i sl.).

Nadalje, Povjerenstvo je Smjernicom i uputom broj: 711-I-842-R-74/20-01-12 od 18. lipnja 2020.g. uputilo dužnosnike da tijekom obnašanja dužnosti, povodom mijenjanja tržišne vrijednosti nekretnina u njihovu vlasništvu i/ili u vlasništvu njihovog bračnog ili izvanbračnog druga i malodobne djece, do koje je došlo isključivo uslijed kretanja cijena na tržištu nekretnina, nisu dužni Povjerenstvu podnijeti izvješće o imovinskom stanju u smislu članka 8. stavka 2. ZSSI-a, svaki puta kada se vrijednost nekretnina na taj način promijeni.

Istom Smjernicom i uputom dužnosnici se upućuju da su dužni u izvješću o imovinskom stanju dužnosnika koje podnose povodom ponovnog izbora ili imenovanja na istu ili drugu dužnost, ponovo procijeniti tržišnu vrijednost nekretnina u njihovu vlasništvu i/ili u vlasništvu njihovog bračnog ili izvanbračnog druga i malodobne djece te unijeti približnu tržišnu vrijednost nekretnina na dan podnošenja izvješća.

S obzirom da je navedenim Smjernicama i uputama dana detaljna uputa u pogledu što predstavlja bitnu promjenu u pogledu vrijednosti nekretnine koju su dužnosnici dužni prijaviti tijekom mandata, odnosno u kojem su trenutku dužnosnici obvezni razmotriti i ponovno procijeniti prijavljenu približnu tržišnu vrijednost nekretnine, dužnosnicima će se stavljati na teret propust postupanja sukladno takvim uputama ubuduće odnosno nakon objave istih Smjernica i uputa

Slijedom navedenog, s obzirom da je dužnosnik posljednje izvješće o imovinskom stanju povodom stupanja na dužnost podnio prije objave navedenih Smjernica i uputa, Povjerenstvo nije utvrdilo da bi postojao nesklad i nerazmjer između podatka o tržišnoj vrijednosti predmetne nekretnine u suvlasništvu dužnosnika i njegove supruge, kako ga je dužnosnik prijavio u podnesenim Izvješćima o imovinskom stanju dužnosnika od 11. srpnja 2013. te 11. srpnja 2017. g. i eventualne veće tržišne vrijednosti koja bi postojala u vrijeme podnošenja istih izvješća, odnosno u smislu propusta prijavljivanja promjena vrijednosti zbog kretanja cijena na tržištu tijekom mandata dužnosnika.

Ukoliko bude ponovno izabran ili imenovan na istu ili drugu dužnost, dužnosnik Vojko Obersnel bit će dužan ponovo procijeniti i prijaviti tržišnu vrijednost predmetne nekretnine na dan podnošenja izvješća o imovinskom stanju povodom stupanja na dužnost.

Slijedom svega navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Vojko Obersnel, elektroničkom dostavom
2. Pismohrana